Petisyon depi Travayer Summit Textiles adrese a Premye Minis, Sir Aneerood Jugnauth

Nu travayer Summit Textiles ki form parti sa 1,100 trvayer ki pe lisansye le 31 Aout pe adrese u sa petisyon-la. Kuma u kone nu travayer Zonn Frans finn kontribiye buku pu lekonomi pei dan dernye 20-an. San kontribisyon trvavayer Zonn Frans, kuma nu, pei zame ti pu kot li ete zordi. Patron finn fer bel bel profi lor nu latet pandan plizyer lane. Purtan se nu travayer Zonn Frans ki finn pli mal peye, ki pli explwate. Azordi avek globalizasyon ki pe derule dan lemond, avek konsekans bann lalwa kuma AGOA, lizinn pe ferme enn deryer lot. Par milye dant nu pe perdi travay. Nu konstate ki u guvernman finn pran enn seri mezir pu sutenir bann patron dan kad sa restriktirasyon dan sekter Zonn Frans. Me pu travayer Zonn Frans pena nanye konkret ki u guvernman finn pran. Nu finn atann bidze ki u Minis Finans finn prezante Lindi 9 Juin, pena nanye pu nu. Nu poz u lakestyon: eski se travayer Zonn Frans tusel ki bizin sarye fardo sa bann sanzman ki pe derule dan lemond? Sa li inzist ek inakseptab. Anplis, kan ena sanzman dan lekonomi internasyonal, nu truve ki guvernman met dibut enn plan sutyin pu travayer lezot sekter kuma Lepor ek Lindistri Sikriyer. Kifer pena mem zar plan pu  travayer Zonn Frans? Se pu tu sa rezon-la ki nu formelman adres u sa petisyon-la pu fer bann demand swivan:
1. Nu pe reklam ki guvernman donn nu, ek tu fitir lisansye Zonn Frans, enn alokasyon lisansiman de Rs 2,000 pu enn preyod de 2-an ziska ki nu gayn enn nuvo travay. Sa pu permet nu sirviv ek nuri nu fami. Par ekzanp, larzan pu sa alokasyon lisansiman-la kapav sorti depi sa fon Rs 800 milyon ki guvernman finn met a-la dispozisyon zis patrona Zonn Frans. 

2. Nu reklam ki u introdwir enn vre sistem alokasyon somaz. Somaz ek lisansiman pe monte.

3. Nu reklam ki guvernman limem kre travay e non pa les sa fonksyon-la inikman dan lame sekter prive. Dayer nu panse drwa travay li enn drwa ekonomik ek sosyal garanti par UN Covenant ek li ti bizin inskrir dan Konstitisyon nu pei kuma enn drwa fondamantal.

Nu pe  dimann enn rankont dirzans avek u pu diskit lor nu bann demand. Nu kone ki li u dernye lane kuma Premye Minis pei ek nu atann depi u enn zest ki al dan direksyon plis lazistis ek humanism. Lizye listwar pu brake lor u. Nu pe atann enn repons rapid depi u. 

Petisyon inisye par Lalit ansam avek Travayer Summit Textiles

Not:

Sa petisyon-la finn sinye par plis ki 800 travayer Leisure Garments. Pre 150 travayer Summit Textiles finn siyn enn petisyon similer. Petisyon finn sumet a Premye Minis Mardi 1 Ziyet 2003 apre enn Konferans de Pres LALIT konzwintman avek travayer Leisure Garments e Summit Textiles.

